CELEX: 32014D0249
Language: ro
Date: 2014-04-28 00:00:00
Title: 2014/249/UE: Decizia de punere în aplicare a Comisiei din 28 aprilie 2014 privind recunoașterea cadrului juridic și de supraveghere al Hong Kongului ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit  Text cu relevanță pentru SEE

3.5.2014   
            
            
               RO
            
            
               Jurnalul Oficial al Uniunii Europene
            
            
               L 132/76
            
         DECIZIA DE PUNERE ÎN APLICARE A COMISIEI
   din 28 aprilie 2014
   privind recunoașterea cadrului juridic și de supraveghere al Hong Kongului ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit
   (Text cu relevanță pentru SEE)
   
      (2014/249/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), în special articolul 5 alineatul (6),
   întrucât:
   
               (1)
            
            
               La 22 octombrie 2012, Comisia a acordat un mandat Autorității Europene pentru Valori Mobiliare și Piețe (ESMA), solicitând avizul acesteia în legătură cu evaluarea tehnică a cadrului juridic și de supraveghere al Hong Kongului pentru agențiile de rating de credit (agențiile de rating).
            
         
               (2)
            
            
               În avizul tehnic emis la 31 mai 2013, ESMA a precizat că, din perspectiva efectelor sale, cadrul juridic și de supraveghere al Hong Kongului pentru agențiile de rating este comparabil cu cel prevăzut în Regulamentul (CE) nr. 1060/2009.
            
         
               (3)
            
            
               În temeiul articolului 5 alineatul (6) paragraful al doilea din Regulamentul (CE) nr. 1060/2009, trebuie îndeplinite trei condiții pentru ca un cadru juridic și de supraveghere al unei țări terțe să poată fi considerat echivalent cu cerințele regulamentului respectiv.
            
         
               (4)
            
            
               Conform primei condiții, agențiile de rating din țara terță trebuie să facă obiectul autorizării sau înregistrării și să fie supuse în permanență unei supravegheri și unor controale eficace. Cadrul legislativ și de reglementare al Hong Kongului pentru agențiile de rating este format din Ordonanța privind valorile mobiliare și contractele futures (Securities and Futures Ordinance — SFO) și din Codul de conduită pentru persoanele care prestează servicii de rating de credit (Code of Conduct for Persons Providing Credit Rating Services — COC), cu modificările relevante ale acestora, care au intrat în vigoare la 1 iunie 2011. Agențiile de rating și analiștii lor de rating care prestează servicii de rating de credit în Hong Kong trebuie să dețină o autorizație pentru prestarea serviciilor de rating de credit și fac obiectul supravegherii exercitate de Comisia pentru valori mobiliare și contracte futures (SFC) din Hong Kong. Cadrul juridic și de supraveghere al Hong Kongului conferă SFC o gamă largă de competențe, care îi permit să investigheze dacă agențiile de rating își respectă obligațiile legale. SFC poate impune atât persoanelor reglementate, cât și persoanelor nereglementate obligația de a prezenta informații și documente relevante pentru investigație, inclusiv evidențe comerciale, evidențe bancare, înregistrări ale convorbirilor telefonice, înregistrări ale activității pe internet și informații privind beneficiarii reali. Această competență se aplică atât persoanelor care fac obiectul investigației, cât și celor despre care SFC are motive întemeiate să creadă că dețin informații relevante pentru investigație. În plus, atunci când există temeri în ceea ce privește distrugerea sau sustragerea probelor, sustragerea de la justiție sau preocupări de altă natură, SFC poate avea acces la sediile private atât ale persoanelor reglementate, cât și ale persoanelor nereglementate, în urma acordării unui mandat de percheziție de către o autoritate judiciară. În plus, SFC dispune de o gamă completă de competențe pentru a lua măsuri penale, civile, administrative și de altă natură. Printre acestea se numără competența administrativă de a impune sancțiuni disciplinare împotriva persoanelor autorizate sau înregistrate de către SFC, de a impune persoanelor autorizate sau înregistrate restricții cu privire la activitățile lor comerciale, de a retrage sau de a suspenda autorizația sau înregistrarea persoanelor autorizate sau înregistrate și de a le adresa mustrări, de a le impune obligații și de a le aplica amenzi în valoare de maximum 10 milioane de dolari Hong Kong sau de trei ori profitul obținut sau pierderea evitată. SFC are, de asemenea, competența de a solicita instanței competente încetarea sau adoptarea de măsuri corective. Pe lângă inspecțiile la fața locului, SFC asigură și o supraveghere la distanță, interacționând cu agențiile de rating autorizate pentru a înțelege modelele și planurile lor de afaceri, precum și riscurile inerente acestor activități, în vederea identificării și a evaluării riscurilor care decurg din activitățile lor economice. Informațiile privind agențiile de rating autorizate sunt colectate prin intermediul sistemelor de evidență ale SFC, care includ, dar nu se limitează la situațiile financiare anuale auditate și la rapoartele anuale de evaluare a controlului. SFC asigură, de asemenea, urmărirea plângerilor și a încălcărilor raportate din proprie inițiativă. Dat fiind că regimul aplicat în Hong Kong agențiilor de rating a intrat în vigoare la 1 iunie 2011, toate agențiile de rating autorizate sunt supuse supravegherii permanente și competențelor de aplicare a legii exercitate de SFC. Acordul de cooperare încheiat între ESMA și SFC prevede schimbul de informații cu privire la măsurile de control și de supraveghere adoptate împotriva agențiilor de rating transfrontaliere. Pe această bază, ar trebui să se considere că agențiile de rating din Hong Kong fac obiectul unor cerințe de autorizare sau de înregistrare echivalente cu cele prevăzute în Regulamentul (CE) nr. 1060/2009, că dispozițiile privind supravegherea și controlul agențiilor de rating în Hong Kong se aplică efectiv și că se asigură respectarea acestora.
            
         
               (5)
            
            
               Conform celei de a doua condiții, agențiile de rating din țara terță sunt supuse unor norme obligatorii din punct de vedere juridic care sunt echivalente cu cele prevăzute la articolele 6-12 și în anexa I la Regulamentul (CE) nr. 1060/2009, cu excepția articolelor 6a, 6b, 8a, 8b, 8c și 11a, precum și a punctului 3 litera (ba) și a punctelor 3a și 3b din secțiunea B a anexei I la regulamentul respectiv. Atunci când se evaluează îndeplinirea acestei condiții trebuie să se acorde atenția cuvenită articolului 2 alineatul (1) din Regulamentul (UE) nr. 462/2013 al Parlamentului European și al Consiliului (2) în ceea ce privește data de punere în aplicare a anumitor dispoziții din Regulamentul (CE) nr. 1060/2009. Cadrul juridic și de supraveghere al Hong Kongului prevede cerințe detaliate în materie de guvernanță corporativă. Consiliul de administrație și responsabilii pentru activitățile reglementate au răspunderea principală de a se asigura că agenția de rating menține standardele corespunzătoare de conduită și respectă procedurile corespunzătoare. Agențiile de rating de credit trebuie să aibă doi responsabili, ambii aprobați de SFC, iar cel puțin unul dintre aceștia trebuie să fie un director executiv în conformitate cu SFO. Sunt în vigoare dispoziții detaliate privind conflictele de interese, care impun agențiilor de rating obligația de a identifica și de a elimina sau de a gestiona conflictele de interese și obligația de a fi organizate într-un mod care să garanteze că interesele lor comerciale nu afectează independența și acuratețea ratingurilor lor de credit, precum și cerințe organizatorice care se referă inclusiv la externalizare, ținerea evidențelor și confidențialitate. În ceea ce privește cerințele organizatorice, Codul general al SFC și COC stabilesc cerințele pe care trebuie să le îndeplinească agențiile de rating, cum ar fi cerințele privind politicile și procedurile pentru asigurarea conformității cu obligațiile legale și o funcție permanentă și eficace de verificare a conformității. Agențiile de rating trebuie, de asemenea, să instituie un departament de revizuire responsabil cu revizuirea periodică a metodologiilor și a modelelor de rating, precum și a modificărilor semnificative ale acestora. Cadrul juridic și de supraveghere al Hong Kongului conține o gamă largă de cerințe în materie de comunicare a informațiilor, cum ar fi publicarea ratingurilor și publicarea anuală a informațiilor referitoare la activitățile de rating și la activitățile auxiliare. Prin urmare, cadrul juridic și de supraveghere al Hong Kongului ar trebui să aibă aceleași efecte ca și Regulamentul (CE) nr. 1060/2009 în ceea ce privește gestionarea conflictelor de interese, procesele organizaționale și procedurile pe care agențiile de rating trebuie să le instituie, calitatea ratingurilor și a metodologiilor de rating, publicarea ratingurilor de credit și publicarea cu caracter general și în mod periodic a informațiilor cu privire la activitățile de rating de credit. Astfel, cadrul ar trebui să prevadă o protecție echivalentă în materie de integritate, transparență, bună guvernanță a agențiilor de rating și fiabilitate a activităților de rating de credit.
            
         
               (6)
            
            
               Conform celei de a treia condiții, regimul de reglementare al țării terțe trebuie să împiedice intervenția autorităților de supraveghere și a altor autorități publice din țara terță respectivă asupra conținutului ratingurilor de credit și asupra metodologiilor. În secțiunile 4 și 5 din SFO sunt stabilite obiectivele de reglementare și, respectiv, funcțiile și competențele SFC, care nu includ nicio competență a SFC de a interveni în vreun rating de credit acordat de o agenție de rating sau în vreo metodologie de rating utilizată de agenția de rating respectivă. În măsura în care se poate stabili cu siguranță, nu există nicio dispoziție legală prin care SFC sau orice altă autoritate publică să fie abilitată să influențeze conținutul ratingurilor de credit sau metodologiile de rating.
            
         
               (7)
            
            
               În lumina factorilor analizați, condițiile prevăzute la articolul 5 alineatul (6) al doilea paragraf din Regulamentul (CE) nr. 1060/2009 pot fi considerate ca fiind îndeplinite de cadrul juridic și de supraveghere al Hong Kongului pentru agențiile de rating de credit. Prin urmare, cadrul juridic și de supraveghere al Hong Kongului pentru agențiile de rating de credit ar trebui să fie considerat echivalent cu cadrul juridic și de supraveghere instituit de Regulamentul (CE) nr. 1060/2009. Comisia, informată de ESMA, ar trebui să continue să monitorizeze evoluția cadrului juridic și de supraveghere al Hong Kongului pentru agențiile de rating de credit și îndeplinirea condițiilor pe baza cărora a fost luată prezenta decizie.
            
         
               (8)
            
            
               Măsurile prevăzute de prezenta decizie sunt conforme cu avizul Comitetului european pentru valori mobiliare,
            
         ADOPTĂ PREZENTA DECIZIE:
   Articolul 1
   În aplicarea articolului 5 din Regulamentul (CE) nr. 1060/2009, cadrul juridic și de supraveghere aplicabil agențiilor de rating de credit care este în vigoare în Hong Kong este considerat echivalent cu cerințele Regulamentului (CE) nr. 1060/2009.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 28 aprilie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 17.11.2009, p. 1.
   
      (2)  Regulamentul (UE) nr. 462/2013 al Parlamentului European și al Consiliului din 21 mai 2013 de modificare a Regulamentului (CE) nr. 1060/2009 privind agențiile de rating de credit (JO L 146, 31.5.2013, p. 1).